छेड़छाड़ से परेशान युवती चलती ट्रेन से कूदी  
महिला डिब्बे में एक व्यक्ति घुस आया और इस युवती के साथ छेड़छाड़ करने की कोशिश करने लगा। युवती चिल्लाई, लेकिन कोई उसकी मदद के लिए नहीं आया।
जिले में एक युवती कथित तौर पर छेड़छाड़ से बचने के लिए चलती ट्रेन से कूद गई। युवती की हालत गंभीर है।  पुलिस के मुताबिक यह युवती मंगलवार रात लगभग साढ़े नौ बजे वाल्लाथोल नगर और शोरनुर रेलवे स्टेशन के बीच पटरियों पर अचेत अवस्था में मिली थी। उसके सिर पर गंभीर चोटें आईं थीं।  उन्होंने बताया कि खबरों के मुताबिक एरनाकुलम-शोरनुर पैसेंजर के लगभग खाली पड़े महिला डिब्बे में एक व्यक्ति घुस आया और इस युवती के साथ छेड़छाड़ करने की कोशिश करने लगा। युवती चिल्लाई, लेकिन कोई उसकी मदद के लिए नहीं आया, जिसके बाद वह कथित तौर पर कूद गई।  पुलिस इस बात की जांच कर रही है कि 23 वर्षीय यह युवती ट्रेन से कूदी या उसे उस व्यक्ति ने धक्का दिया। युवती कोच्चि की एक निजी फर्म में काम करती है और घटना के समय अपने घर मंजाकड़ जा रही थी। सूत्रों के मुताबिक, ट्रेन के त्रिचूर से आगे जाने पर महिला डिब्बा आम तौर पर खाली रहता है, पर इसमें कोई रेलवे सुरक्षाकर्मी या पुलिस का जवान मौजूद नहीं होता।